Marcelle Leroy

Marcelle Leroy (Lieja, 1888ko apirilaren 19a - Brusela, 1979ko irailaren 14a) belgikar maistra izan zen, Gerraren eta Faxismoaren aurkako Emakumeen Munduko Batzordeko idazkaria.

 Biografia 

 Familia 
Marcelle Leroy kontulari baten eta maistra baten alaba izan zen. Familia Errusian bizi izan zen 1900etik 1918ra. Han egin zituen bigarren mailako ikasketak eta, 1906an, belgikar batekin ezkondu zen.

 Militantzia 
Marcelle Leroyk parte hartu zuen Errusiako 1905eko manifestazioetan, eta 1917an boltxebikeenganako begikotasuna adierazi zuen.  Belgikara bakarrik itzuli zen hiru seme-alaba txikirekin, dibortzioa lortu bezain laster, eta 1929tik aurrera SESBekiko Kultura Harremanetarako Zentroan lan egin zuen.  1934an alderdi komunistan onartua izan zen. 1938ko hauteskundeetan Belgikako Alderdi Komunistarekin aurkeztu zen, eta zinegotzi izan zen Foresten 1939ko urtarriletik aurrera, baina dimisioa eman zuen 1940ko apirilean.

Isabelle Blumek proposaturik, Bakearen eta Askatasunaren aldeko Emakumeen Ligako idazkari izendatu zuten 1919an. Alice Pels, Hélène Burniaux, Germaine Hannevart eta Isabelle Blumerekin batera, Gerraren eta Faxismoaren aurkako Emakumeen Mundu Konferentziaren prestaketan parte hartu zuen 1933ko ekainean. Amsterdamgo Kongresuan parte hartu zuen. 1935ean, Gerraren eta Faxismoaren aurkako Emakumeen Mundu Batzordeko (CMF - Comité mondial des femmes contre la guerre et le fascisme) erakundearen Belgikako saila eratu zuen, eta haren idazkari nazional izendatu zuten. Jelena Stassovak berarekin kolaboratu zuen Belgikako saileko kide kopurua handitzeko.

1944ko martxoaren 17an, nazien aurkako erresistentzian egin zituen ekintzek bere atxiloketa ekarri zuten. Irailean, Saint-Gilles, Kolonia eta Vught-eko kontzentrazio-eremuetatik pasatu ondoren, Ravensbrückera deportatu zuten. 1945eko ekainaren 29an, Frantziara itzuli zen. 1946ko apirilean, Alderdi komunistak berriro onartu zuen, eta preso politikoen aldeko lanean jarraitu zuen.

 Bestelako konpromisoak eta bizitza pribatua 
1927an, Marcelle Leroy masoneriako kide egin zen «Le Droit humain» nazioarteko ordena masoniko mistoaren barruan, eta, geroago, «Sagesse de Bruxelles»  logiako «maistra beneragarri» bihurtu zen 1959an.

1932an berriro ezkondu zen Hendrik Heyligers margolariarekin eta 1940an dibortziatu zen.

 Erreferentziak 

 Kanpo estekak 

 Le Maitron
 ODIS

Kategoria:Belgikako hargin beltzak
Kategoria:Ravensbrückeko kontzentrazio esparrutik bizirik irtendakoak
Kategoria:Ravensbrückeko kontzentrazio esparruko presoak
Kategoria:Bruselan hildakoak
Kategoria:Belgikako emakumeak
Kategoria:Emakume komunistak
Kategoria:Bakezaleak
Kategoria:Liejarrak